REFERITOR LA PUNCTUL 2 DE PE ORDINEA DE ZI 
a întâlnirii de lucru din data de 30.10.2025 a Grupului de coordonare a tranziției către neutralitate climatică în județul Mureș

a)  Fuzionarea Programului Dezvoltare Durabilă (PDD) cu Programul Tranziție Justă (PTJ) – includerea PTJ în PDD, ca o axă a acestuia

În cadrul reuniunii strategice dedicată accelerării implementării și creșterii vizibilității Programului Tranziție Justă 2021–2027, ce a avut loc la începutul lunii octombrie 2025 la București, au fost dezbătute cu membrii Comitetului de Monitorizare al PTJ o serie de propuneri menite să contribuie la redresarea programului și readucerea acestuia pe un parcurs eficient.  S-a reafirmat importanța strategică a programului și angajamentul conducerii MIPE și la nivel de AM PTJ pentru accelerarea implementării programului.
Din analiza derulării PTJ, s-a evidențiat un risc semnificativ de dezangajare a fondurilor (820 milioane de euro), determinat de întârzieri semnificative în lansarea apelurilor, ritmul redus al contractărilor, gradul scăzut de maturitate al proiectelor.
Pentru evitarea pierderii resurselor financiare alocate prin Fondul pentru o Tranziție Justă (FTJ), se propune includerea Programului Tranziție Justă (PTJ) în Programul Dezvoltare Durabilă (PDD), ca o axă a acestuia. 
Această fuziune are un caracter administrativ și operațional, de a evita dezangajarea fondurilor, fără a afecta alocările financiare stabilite inițial pentru cele 2 programe. Astfel, alocarea financiară destinată Programului Tranziție Justă se menține integral, iar fondurile aferente județelor beneficiare, inclusiv județului Mureș, nu vor fi diminuate.
Prin fuziune se utilizează cadrul instituțional și procedural deja consolidat în cadrul PDD, prin echipa existentă se va realiza o mai bună coordonare a intervențiilor, menținând totodată obiectivele, prioritățile și destinațiile financiare stabilite în cadrul PTJ.
Această măsură are la bază performanța pozitivă de până acum a PDD, care a performat cel mai bine dintre toate programele financiare aferente perioadei 2021-2027. 
Având în vedere cele de mai sus, considerăm oportună propunerea de includere a PTJ în PDD, ca o axă a acestuia și votarea în acest sens a deciziei în cadrul Comitetului de Monitorizare a PTJ din data de 13 noiembrie 2025. 

[bookmark: _Hlk212452178]b) Modificarea Planului Teritorial pentru Tranziție Justă– județul Mureș, prin introducerea unui nou tip de operațiune indicativă, având ca obiect dezvoltarea infrastructurii de apă și apă uzată în județul Mureș

Propunerea de modificare a Planului Teritorial pentru Tranziție Justă – Județul Mureș (PTTJ) vizează introducerea unui nou tip de operațiune indicativă, având ca obiect dezvoltarea infrastructurii de apă și apă uzată în județul Mureș, pentru asigurarea tranziției juste și durabile a comunităților locale.
Modificarea PTTJ este justificată de schimbările intervenite în cadrul normativ european.
Prin Regulamentul (UE) nr. 1914/2025 de modificare a Regulamentului (UE) nr. 1056/2021 privind instituirea Fondului pentru o Tranziție Justă (FTJ), sfera domeniilor de sprijin din FTJ a fost extinsă, incluzând apa ca domeniu eligibil de intervenție ( Art. 8, alin. 2, lit. i).
Conform datelor statistice, din cele 102 unităţi administrativ-teritoriale din judeţ în 2022, 81 UAT-uri, adică circa 79%, aveau reţea de distribuţie a apei, iar 53 UAT-uri, adică aproximativ 52%, aveau reţea de canalizare în 2022 (Microsoft Word - Profil judetul Mures_Final_2024.docx), regiocentru.ro 
Analizele și consultările locale cu unitățile administrativ-teritoriale din județul Mureș au evidențiat necesitatea investițiilor în infrastructura de apă și apă uzată, atât pentru asigurarea rezilienței comunităților în fața schimbărilor climatice, cât și pentru facilitarea procesului de tranziție către o economie durabilă și competitivă. Astfel, s-a constatat că la nivelul autorităților locale există un număr semnificativ de proiecte în domeniul infrastructurii de apă și apă uzată, cu  un grad avansat de maturitate tehnică, având documentațiile tehnico-economice specifice elaborate (DALI, PT, DTAC, proceduri de achiziție pentru desemnarea executantului de lucrări), care pot genera cheltuieli imediate. 
Tipul nou de operațiune propus vizează investiții destinate dezvoltării, modernizării și extinderii infrastructurii de apă și apă uzată, în vederea susținerii procesului de tranziție ecologică și a reducerii impactului asupra mediului în județul Mureș, afectat de tranziția către neutralitate climatică.
Operațiunile propuse vor sprijini unitățile administrativ-teritoriale din județul Mureș în procesul de adaptare la schimbările generate de tranziția economică și ecologică, contribuind totodată la îmbunătățirea calității vieții populației și la crearea de condiții favorabile pentru investiții sustenabile.
Prin introducerea acestui nou domeniu, va crește gradul de acoperire cu servicii de apă și canalizare în localitățile din județul Mureș, se vor crea de locuri de muncă în domeniul serviciilor publice și se va contribui la tranziția justă prin reducerea disparităților teritoriale.
În contextul celor de mai sus, considerăm oportună modificarea Planului Teritorial pentru Tranziție Justă al Județului Mureș și inițierea demersurilor către Autoritatea de Management, pentru a reflecta noile posibilități de finanțare și a răspunde nevoilor reale identificate la nivelul județului Mureș.




